text: 50 grise aflivet efter uheld: Motorvej genåbnet kl. 9
  05 februar 2015 kl. 07.42
  Sydøstjyllands Politi forventer, at motorvejen nord for Horsens genåbner i begge spor ved 9-tiden. Foreløbigt er 50 grise aflivet efter at en grisetransport væltede ved 6-tiden.
  
  - Der har været kø helt til Skanderborg - cirka 25 kilometer, og det vil tage lang tid at afvikle den, siger vagtchef Svend Pedersen fra Sydøstjyllands Politi til TV SYD.
  Politiet skønner, at det vil tage fem kvarter at afvikle køen.
  - Det må man forvente på den tid af dagen, siger vagtchefen.
  Kort før kl. ni var meldingen, at 50 grise er aflivet efter uheldet, hvor en grisetransport væltede i det sydgående spor.
  Efter uheldet blev nødsporet og den højre vognbane spærret.
  - Vi forventer at kunne flytte alle redningskøretøjerne ind i nødsporet og åbne den højre vognbane kl. 9, siger vagtchefen til TV SYD.
  Der var ca. 200 grise på lastbilen. Ingen slap ud, men mange fik skader.
  Det er ikke oplyst, hvor grisene skulle hen.
  